 इमानदारी शब्द दा अर्थ उं’दे लेई ओह् नेईं जेड़ा अस-तुस समझने आं।  साढ़े आस्तै इसदा अर्थ ऐ बेइमानी दे बगैर मन-चित लाइयै कोई कम्म करने दी क्रिया जां भाव।  पर उं’दे लेई इस शब्द दा अर्थ ऐ कुसै भड़ुए दी परवाह् कीते बगैर अपने फैदे दे कम्मै गी पूरी लगन कन्ने करना, चाहे इसदे च जनता दा जां सरकार दा जिन्ना मर्जो नुक्सान की नेईं होई जा।  देश ते समाज सेवा दा अर्थ ऐ अपनी लुआद, अपने रिश्तेदारें ते दोस्तें-यारें दा कम्म बड़ी दलेरी कन्ने करना, की जे ओह् बी ते समाज दा गै इक हिस्सा न।  देश दी खुशहाली दा अर्थ ऐ अपने घरै आह्लें दा, अपने नज़दीकी रिश्तेदारें ते मित्तरें दा हर जायज़-नजायज़ तरीके कन्ने घर भरना।  मैरिट जां योग्यता दा अर्थ ऐ जोड़-त्रोड़ करियै, इंटरव्यूह् दे जादा नम्बर रक्खियै, उसदे चा अपने पुत्तरें-धीएं जां साक सरबंधियें गी इन्ने जादा नम्बर दुआने जे असली मेह्नत करने आह्ला सोचना लगी पवै जे इस पढ़ाई-लखाई दा केह् लाह् ऐ?  बे घर लोकें दे शुभ-चिंतक दा मर्हक्खा लाइयै अपने ते अपने लेई शैल-शैल प्लाट लैने, ते इक-द’ऊं प्लाट उ’नेंगी बी दुआई देने तां जे उं’दी गरीब दोस्ती ते निरपक्खता दे ढोल बजदे रौह्न।  कमीशनां, हेरा-फेरियां ओह् अपना जमांदरू हक्क समझदे न, पर उं’दे लच्छेदार भाशण सुनियै इ’यां सेही होंदा ऐ सारी दुनियां दा दर्द ते दुख उं’दे जिगर च गै चप्पी मारी बैठे दा ऐ।  राजनीतज्ञ नेह् मर्हक्खेबाज़ होंदे न जे बड्डे कोला बड्डा मदारी जां जादूगर बी उं’दे जाल च फसे बगैर नेईं रौंह्दा।  सच्च इक होंदा ऐ, ते झूठ दियां मतिया किस्मां होंदियां न।  पर एह् इस सफाई कन्ने, ते इन्ने लगातार झूठ बोलदे न जे सच्च झूठ सच्च लब्भन लगी पौंदा ऐ।  मेरे इ’यां आखने परा तुस मत एह् समझी लैओ जे सब्भै राजनीतज्ञ झूठे ते धोखेबाज होंदे न। 